钦定古今图书集成/方舆汇编/边裔典/第009卷 > 《尔雅》 > 《释地》
## 钦定古今图书集成/方舆汇编/边裔典/第009卷 > 《尔雅》 > 《释地》

东至于泰远，西至于邠国，南至于濮鈆，北至于祝栗，
谓之《四极》。

〈注〉皆四方极远之国。

觚竹、北户、西王母、日下，谓之“四荒。”

〈注〉“觚竹在北，北户在南，西王母”在西，日下在东，皆四方昏荒之国。次“四极”者。

九夷、八狄、七戎、六蛮，谓之“四海。”

〈注〉“九夷在东，八狄在北，七戎在西，六蛮在南。”次“四荒”者。

《岠》齐州以南，戴日为丹穴。

〈注〉岠，去也。齐，中也。

《北戴斗极》为空桐。

〈注〉戴值：

东至日所出为《太平》，西至日所入为《大蒙》。

〈注〉“即《蒙汜》”也。

太平之人仁，丹穴之人智，《大蒙》之人信，空桐之人武。

〈注〉地气使之然也。〈疏〉此释九州之外，四方极远之国名也。及其人性禀气不同也。泰远、邠国、濮、鈆、祝栗，此四方极远之国名也。觚竹者，《汉书·地理志》辽西令支有觚竹城是也。北户者，即日南郡是也。颜师古曰：“言其在日之南，所谓北户以向日者。”西王母者，《山海西荒经》云：“西海之南，流沙之滨，赤水之后，黑水之前，有犬山，名昆仑之丘，有人戴胜，虎齿有尾，穴处名曰西王母。”又《穆天子传》曰：“天子宾于西王母，乃纪其迹于弇山，名曰西王母之山”是也。日下者，谓日所出处，其下之国也。《山海东荒经》云：“大荒之中，有山名曰大言，日月所出有波谷山者，有大人之国。”又云：“大荒之中，有山，名曰合虚，日月所出有中容之国。”如此之类是也。云“谓之四荒”者，言声教不及，无礼义文章，是四方昏荒之国也，在土四极之内。云“九夷、八狄、七戎、六蛮谓之四海”者，孙炎云：“海之言晦，晦暗于礼义也。”云“知在东西南北”者，以《曲礼》云“其在东夷、北狄、西戎、南蛮，虽大曰子”故也。按《风俗通》云：“东方人好生，万物抵触地而出。”夷者，抵也，其类有九，依《东夷传》，“夷有九种，曰畎夷、于夷、方夷、黄夷、白夷、赤夷、元夷、风夷、阳夷。”又一曰元菟，二曰乐浪，三曰高丽，四曰满饰，五曰凫更，六曰索家，七曰东屠，八曰倭人，九曰天鄙。蛮者，《风俗通》云：君臣同川而浴，极为简慢。蛮者，慢也，其类有八，李巡云：一曰天竺，二曰咳首，三曰焦侥，四曰跂踵，五曰穿胸，六曰儋耳，七曰狗轵，八曰旁脊。戎者，《风俗通》云：“斩伐杀生，不得其中。”戎者，凶也。其类有六：李巡云：一曰侥夷，二曰戒夷，三曰老白，四曰耆羌，五曰鼻息，六曰天刚。狄者，《风俗通》云：“父子嫂叔，同穴无别。”狄者，辟也，其行邪僻。其类有五：李巡云：一曰月支，二曰秽貊，三曰匈奴，四曰单于，五曰白屋。按李巡所注《尔雅》，本谓之四海，下更三句云

八蛮在南方，六戎在西方，五狄在北方，故得此解。孙炎、郭氏诸本皆无此三句。案《明堂位》称“九夷、八蛮、六戎、五狄” ，《周礼职方氏》“掌四夷、八蛮、七闽、九貉、五戎、六狄之人。” 郑注云：“四、八、七、九、五、六，周之所服国数也。” 遍检经传，四夷之数，参差不同。先儒旧解，此《尔雅》上文殷制，《明堂位》及《职方》并《尔雅》下文，皆为周制，义或当然。此在四荒之内，九州之外，于土者世一见。《周礼》曰“九州之外，谓之蕃国，世一见” 是也。故云“次四荒。” 云“岠齐以南，戴日为丹穴” 者，此明四海之中，别有下四种之名也。岠，去也。齐，中也。中州，犹言中国也。戴，值也。言去中国以南，北户以北，值日之下，其处名丹穴。天老说凤云，“濯羽弱水，莫宿丹穴。” 又《山海经》云：“祷过山东五百里曰丹穴山” 是也。云“北戴斗极为空桐” 者，斗，北斗也。极者，中宫天极星，其一明者，泰一之常居也。以其居天之中，故谓之极。极，中也。北斗拱极，故云斗极。值北斗极之下，其处名空桐。云“即” 者，即《淮南子》云“日出扶桑，入于蒙汜” 是也。云“地气使之然也” 者，言是土地之气刚柔不同，使之仁智信武耳。若《考工记》云：“郑之刀，宋之斤，鲁之削，吴越之剑，迁乎其地而弗能为良” ，地气然也。